Baba sterf ná pa haar glo neergooiArgieffoto ŉ Drie maande oue babadogtertjie is dood nadat haar pa haar glo tydens ŉ woedebui hard op die grond neergegooi het. Maj. Thulani Zwane, provinsiale polisiewoordvoerder van KwaZulu-Natal, het Woensdag gesê die pa het Dinsdag omstreeks 11:00 by die ma se huis in ŉ reservaat in die Ingwavuma-omgewing opgedaag en aangedring om die baba na sy huis te neem. “Die ma het geweier en die man het kwaad geword. Hy het die baba met geweld by die ma afgevat en haar na bewering hard op die vloer gegooi,” het Zwane gesê. Die man het daarna op die vlug geslaan. Die baba het ernstige kopbeserings opgedoen en is in ŉ kritieke toestand na ŉ hospitaal geneem waar sy Woensdag in die vroeë oggendure aan haar beserings beswyk het. Die Kwa-Msane-polisie ondersoek ŉ saak van moord. Die verdagte is steeds soek, maar die polisie is op sy spoor. Lt.genl. Mmamonnye Ngobeni, provinsiale polisiekommissaris, het gesê die polisie sal onverpoosd werk om die verdagte vas te trek en te vervolg.